এদের আছে প্রেমের উচ্ছ্বাসভরা গান, ধ্রুপদি নাচ-শূন্যে, প্রজনন মৌসুমে পুরুষটির আনন্দ আর নাচের কসরত দেখে কে! প্রেমিকাকে পটাতে আকাশে শরীরের নীলাভ রঙের ঝলক ছড়াতে ছড়াতে এরা নেচে চলে। শৈশব-কৈশোর-তারুণ্যে এরা আমার নিত্য প্রতিবেশী ছিল। এই ২০১০ সালেও আছে। তবে সংখ্যায় গেছে কমে। সারা দেশেই দেখা মেলে এদের। ১৯৯৯ সালেও ঢাকার শিশু  একাডেমীতে এক জোড়া পাখি নিয়মিত দেখা যেত। ঢাকার শহরতলিতে এখনো নজরে পড়ে মাঝেমধ্যে। মান্ডা বিলে মাত্র কিছুদিন আগেও দেখা গেছে। নিয়মিত বাসা করত কদমতলা-রাজারবাগ এলাকার বিশাল গঙ্গাসাগর দিঘির পাড়জোড়া কালীমন্দির চত্বরে।